U-I-19/01
Natisni
Opravilna št.:
U-I-19/01
Datum odločitve:
17. 5. 2001
Objavljeno:
OdlUS X, 103
ECLI:
ECLI:SI:USRS:2001:U.I.19.01
Akt:
Odlok o lokacijskem načrtu za del zahodne obvoznice - Dravograjske ceste v Mariboru na odseku od Obrežne ulice do Ceste proletarskih brigad (Medobčinski uradni vestnik, št. 15/97 in 33/99)
Izrek:
Postopek za preizkus pobude za začetek postopka za oceno ustavnosti in zakonitosti Odloka o lokacijskem načrtu za del zahodne obvoznice - Dravograjske ceste v Mariboru na odseku od Obrežne ulice do Ceste proletarskih brigad (Medobčinski uradni vestnik, št. 15/97 in 33/99) se ustavi.
Evidenčni stavek:
Med postopkom za preizkus pobude sta pobudnika Ustavno sodišče obvestila, da pobudo umikata, zato je Ustavno sodišče postopek ustavilo.
Geslo:
Ustavno sodišče, ustavitev postopka zaradi umika pobude.
Pravna podlaga:
Zakon o Ustavnem sodišču (ZUstS), 6. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Tomislav in Zdenka Vaud, Maribor
Datum vloge:
23. 1. 2001
Vrsta odločitve:
sklep
Vrsta rešitve:
ustavitev
Dokument:
US20788
Dokument v PDF obliki:
U-I-19-01_vmes.sklep.pdf
117 KB
Prenesite datoteko
U-I-19-01.pdf
114 KB
Prenesite datoteko
U-I-19/01-13
5. 4. 2001
S K L E P
Ustavno sodišče je v postopku za preizkus pobude Tomislava in Zdenka Vaude iz Maribora na seji dne 5. aprila 2001
s k l e n i l o:
Predlog, da se do končne odločitve zadrži izvrševanje 23. člena Odloka o lokacijskem načrtu za del zahodne obvoznice - Dravograjske ceste v Mariboru na odseku od Obrežne ulice do Ceste proletarskih brigad (Medobčinski uradni vestnik, št. 15/97 in 33/99), se zavrne.
O b r a z l o ž i t e v
1. Pobudnik Tomislav Vauda izpodbija 23. člen Odloka o lokacijskem načrtu za del zahodne obvoznice - Dravograjske ceste v Mariboru na odseku od Obrežne ulice do Ceste proletarskih brigad (v nadaljevanju Odlok), ki ureja tolerance pri izvajanju lokacijskega načrta. Pobudnik predlaga odpravo 23. člena Odloka, ker naj bi bilo treba odpraviti posledice, ki jih predstavlja enotno dovoljenje za gradnjo. Brez uporabe toleranc naj bi cev plinovoda lahko merila DN 250, izdano dovoljenje za gradnjo pa dopušča, da meri DN 300. Pobudnik naj bi upravnemu organu posredoval dva predloga za ugotovitev ničnosti odločbe, vendar mu upravni organ ni odgovoril. V postopku izdaje odločbe naj ne bi bilo pridobljeno okoljevarstveno soglasje, zato upravni organ vodi postopek za izdajo novega enotnega dovoljenja za gradnjo.
Tudi novo odločbo pa naj bi bilo treba odpraviti, ker okoljevarstveno soglasje temelji na zastareli študiji o vplivih na okolje. Pobudnik predlaga začasno zadržanje izvajanja 23. člena Odloka, ker morebitno novo dovoljenje za gradnjo lahko povzroči škodljive posledice zaradi nezakonitosti izpodbijane določbe. Pobudi se je naknadno pridružil še Zdenko Vauda, ker stanuje v istem stanovanjskem objektu.
2. Ministrstvo za okolje in prostor pojasnjuje, da pri izdaji enotnega dovoljenja za gradnjo ni dovolilo toleranc po 23. členu Odloka. Že izdano enotno dovoljenje za gradnjo pa je izreklo za nično, ker je zaradi vodnih virov na obravnavanem območju treba izvesti postopek presoje vplivov po 59. členu ZVO.
3. Po 39. členu Zakona o Ustavnem sodišču (Uradni list RS, št. 15/94 - v nadaljevanju ZUstS) sme Ustavno sodišče do končne odločitve v celoti ali delno zadržati izvršitev predpisa ali splošnega akta za izvrševanje javnih pooblastil, če bi zaradi njegovega izvrševanja lahko nastale težko popravljive škodljive posledice. Kadar Ustavno sodišče odloča o začasnem zadržanju izvrševanja izpodbijanega predpisa, vselej tehta med škodljivimi posledicami, ki bi jih povzročilo izvrševanje morebiti protiustavnega ali nezakonitega predpisa, in med škodljivimi posledicami, ki bi nastale, če se izpodbijana določba sploh ne bi izvrševala. Upravni organ je izdal sklep, s katerim je odpravil očitno pomoto v izreku izdanega dovoljenja za gradnjo tako, da po stališču pobudnikov ta dovoljuje načrtovane dimenzije plinovoda brez uporabe toleranc po 23. členu Odloka. Škodljive posledice, ki jih zatrjujeta pobudnika, zato zaradi izvrševanja izpodbijane določbe odloka ne morejo nastati. Drugih težko popravljivih škodljivih posledic pobudnika nista zatrjevala niti ne izhajajo iz pojasnil Ministrstva. Ustavno sodišče je zato predlog za zadržanje izvrševanja 23. člena Odloka zavrnilo.
4. Ustavno sodišče je sprejelo ta sklep na podlagi 39. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk in dr. Lojze Ude. Sklep je sprejelo soglasno.
P r e d s e d n i k
Franc Testen
U-I-19/01-21
17. 5. 2001
S K L E P
Ustavno sodišče je v postopku za preizkus pobude Tomislava in Zdenka Vaude iz Maribora na seji dne 17. maja 2001
s k l e n i l o:
Postopek za preizkus pobude za začetek postopka za oceno ustavnosti in zakonitosti Odloka o lokacijskem načrtu za del zahodne obvoznice - Dravograjske ceste v Mariboru na odseku od Obrežne ulice do Ceste proletarskih brigad (Medobčinski uradni vestnik, št. 15/97 in 33/99) se ustavi.
O b r a z l o ž i t e v
1. Pobudnika sta izpodbijala v izreku navedeni predpis in še posebej njegov 23. člen, ki ureja tolerance pri izvajanju obravnavanega lokacijskega načrta. Med postopkom za preizkus pobude sta Ustavno sodišče obvestila, da pobudo v celoti umikata. Zato je Ustavno sodišče postopek ustavilo.
2. Ustavno sodišče je sprejelo ta sklep na podlagi 6. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen